|  |
| --- |
| Til: Beskæftigelsesminister Peter Hummelgaard    Kære Peter |

# Flere med handicap job: Inspiration til trepartsforhandlingerne

Regeringen har indkaldt til trepartsforhandlinger, fordi mange brancher efterspørger arbejdskraft lige nu.

Som du ved, har personer med handicap lavere uddannelses- og beskæftigelsesfrekvens end personer uden handicap. Sådan behøver det ikke at være. Mennesker med handicap kan og vil bidrage til samfundet.

Vi mener, personer med handicap udgør et uudnyttet potentiale. Derfor vedlægger vi en nogle forslag, som vi mener vil skaffe flere hænder til virksomhederne og få flere med handicap i job.

Trepartsforhandlingerne er ikke det eneste initiativ, der har betydning for beskæftigelsen. Der venter forhandlinger om ”Danmark kan mere I” og om fleksjob og førtidspension, initiativer over for de 45.000 unge uden uddannelse og job, opfølgning på Reformkommissionens kommende anbefalinger m.fl.

Vores forslag skal også ses i den sammenhæng, og vi vil komme med flere forslag i den kommende tid.

Vi håber, I vil tage godt imod forslagene og står naturligvis til rådighed, hvis I ønsker en dialog om dem.

Vi sender også dette brev til orientering for de øvrige deltagere i trepartsforhandlingerne.

Ved venlig hilsen

Thorkild Olesen, formand

**Vi kan og vil bidrage: Flere med handicap i job**

**1. Hurtigere vej til job for dimittender med handicap**

Dimittender med handicap har ofte ringe kendskab til handicapkompenserende ordninger.[[1]](#footnote-1) For at sikre en god overgang til arbejdsmarkedet er der behov for at vejlede elever og studerende om støttemuligheder mv., inden de afslutter deres uddannelse.

For en del dimittender med handicap vil fleksjob være det rigtige tilbud efter endt uddannelse. Der vil være god mening i at afkorte vejen for dimittender, der har modtaget handicaptillæg under uddannelsen, til afklaring med henblik på fleksjob. Bl.a. fordi der er foretaget en erhvervsevnevurdering forud for bevilling af handicaptillæg.

DH foreslår:

* Styrket vejledning om overgangen til job: Uddannelsesinstitutioner eller jobcentre skal kontakte elever og studerende med handicap inden endt uddannelse og tilbyde vejledning om handicapkompenserende ordninger mv., herunder isbryderordningen.
* Sikring af hurtig afklaring med henblik på fleksjob for dimittender, der har modtaget handicaptillæg under uddannelsen.

**2. Isbryderordningen skal udnyttes bedre**

Isbryderordningen gør det muligt for virksomhederne mulighed for at ansætte nyuddannede personer med handicap i job med løntilskud. Målgruppen er personer med handicap, som har en uddannelse af mindst 18 måneders varighed, og som ikke har opnået ansættelse op til to år efter uddannelsens afslutning. Man kan være i isbryderordningen op til ét år.

Undersøgelser tyder på, at isbryderordningen har et uudnyttet potentiale, og at jobcentrene kan anvende ordningen mere.[[2]](#footnote-2)

Potentialet kan desuden styrkes yderligere. Vinduet for at komme på isbryderordningen lukker to år efter endt uddannelse. Det virker ikke hensigtsmæssigt. Vinduet bør være åbent i længere tid. Har man fx gået i tre år og ikke fået lov at prøve at være i job, skal man også have chancen. Grænsen på to år efter endt uddannelse bør ophæves. I stedet bør ledige have mulighed for at anvende ordningen, indtil de har fået deres første ansættelse.

DH foreslår:

* Styrket indsats for at udbrede viden og om anvendelse af isbryderordningen. Centrale målgrupper er bl.a. jobcentermedarbejdere og virksomheder.
* Udvidet mulighed for at komme på isbryderordningen: Den skal kunne anvendes over for ledige uddannede med handicap indtil første job.

**3. Høj fleksjobledighed: Udnyt potentialet bedre**

Fleksjobledigheden er omkring 17 % og dermed markant højere end ledigheden generelt. Der er helt klart et uudnyttet potentiale her for at få flere i arbejde. For at sætte gang i processen kan et midlertidigt tilskud til arbejdsgiverne være en mulighed.

Undersøgelser tyder på, at en helhedsorienteret og håndholdt indsats med tilknytning af en personlig jobformidler opleves som gavnlig.[[3]](#footnote-3) Jobformidlerne bør have et indgående kendskab til det lokale arbejdsmarked og viden om handicap og handicapkompenserende ordninger. Samtidig er det vigtigt, at ledelsen af jobcentrene aktivt prioriterer indsatsen for at skaffe ledige med handicap i arbejde. Det varierer fra kommune til kommune, om der finder en proaktiv indsats sted.

DH foreslår:

* Der indføres en midlertidig bonus til arbejdsgivere, der ansætter personer i fleksjob.
* Ledige med handicap – herunder personer visiteret til fleksjob - sikres ret til en personlig jobformidler med de rette kompetencer og tid til opsøgende indsats over for virksomhederne. En personlig jobformidler kan i nogle tilfælde være tilknyttet en handicaporganisation.

**4. Mere fokus på job for førtidspensionister**

Førtidspension får man i dag kun, når arbejdsevnen er stærkt nedsat. Personer på førtidspension vil derfor, i det omfang de har restarbejdsevne, ikke kunne arbejde på ordinære vilkår. Men der en del, der kan og vil bidrage med et antal timer med løntilskud på vilkår, der er tilpasset deres behov. Der er i denne gruppe et overset potentiale for arbejdskraft. Initiativer som KLAP-job og Specialisterne har succes med at matche personer med kognitiv eller psykisk funktionsnedsættelse med job. Mange i målgrupperne er på førtidspension.

Men generelt er førtidspensionister ikke tænkt med i beskæftigelsesindsatsen, og der kan gøres mere for at udnytte dette potentiale.

Nogle førtidspensionister er utrygge ved at gøre pensionen hvilende og fx prøve sig selv af i et fleksjob. Risikoen for at miste pensionen er ringe, men usikkerheden er svær at komme til livs. For veteraner med visse diagnoser er der indført en wildcardordning, der med fuld tryghed for pensionen gør det muligt at prøve at arbejde. Modellen er interessant og bør bredes ud til førtidspensionister generelt.

Endelig skaber kalenderårsmodellen for opgørelse af indkomst problemer med modregning, hvis førtidspensionister midt i året sætter deres førtidspension på pause og prøver et fleksjob. [[4]](#footnote-4) Denne administrative praksis bør ændres.

DH foreslår:

* En midlertidig bonus til førtidspensionister, der ansættes i fleksjob eller job med løntilskud. Formålet er at styrke incitamentet til at prøve kræfter med arbejdsmarkedet.
* En national handlingsplan for styrkelse af førtidspensionisters placering i beskæftigelsesindsatsen. Den kan bl.a. indeholde følgende elementer: 1) En mere aktiv rolle for kommunerne 2) fremme af KLAP-job-lignende initiativer for nye handicap-målgrupper 3) fremtidssikring af KLAP-jobordningen gennem permanent finansiering og 4) Øget synliggørelse gennem opgørelse af førtidspensionister i løntilskudsjob på jobindsats.dk
* Indførelse af en wildcard-lignende ordning for førtidspensionister generelt.
* Ændring af kalenderårsmodellen for opgørelse af indkomst ved overgang til fleksjob.

1. Se fx VIVE (2020): ”Handicap og beskæftigelse 2019” <https://www.vive.dk/da/udgivelser/handicap-og-beskaeftigelse-2019-15458/> [↑](#footnote-ref-1)
2. Se Marselisborg Consulting (2021): ”Kortlægning af kommunernes praksis på handicapområdet” <https://star.dk/om-styrelsen/nyt/nyheder/2021/05/kortlaegning-af-kommunernes-praksis-paa-handicapomraadet-er-nu-offentliggjort/> [↑](#footnote-ref-2)
3. Marselisborg Consulting (2021): ”Et mere rummeligt arbejdsmarked for borgere med handicap II” <https://star.dk/media/18246/n-et-mere-rummeligt-arbejdsmarked-for-borgere-med-handicap-2.pdf> [↑](#footnote-ref-3)
4. Se fx omtale i BT 29. juni.2021: <https://www.bt.dk/samfund/anette-og-andre-foertidspensionister-sjofles-paa-tredje-aar-noeler-med-lovaendring> [↑](#footnote-ref-4)